Comisarul european pentru politici regionale Corina Crețu și premierul Victor Ponta semnează vineri la Guvern Programul Operațional pentru Infrastructură Mare.

România va beneficia până în 2020 de 9,5 miliarde de euro bani nerambursabili de la Comisia Europeană pentru proiectele de infrastructură în cadrul Programului Operațional pentru Intrastructură Mare (POIM), care a fost lansat oficial vineri la Guvern.

” Azi se lansează oficial Programului Operațional pentru Infrastructură Mare (POIM) care include și faimosul Master Plan. I-am spus lui Ioan Rus când am plecat că îmi las barbă și nu mă mai rad până când se aprobă masterplanul”, a declarat premierul Victor Ponta, care a apărut vineri proaspăt bărbierit.

„Mulțumesc tuturor miniștrilor de transporturi, inclusiv lui Ioan Rus. S-a muncit foarte mult”, a spus șeful Guvernului.

” O să inaugureze alții ce începem noi, că așa e în politică. Există și excepții. Mâine mergem să inaugurăm o autostradă care am început-o noi și o să o inaugurăm noi, Nadlac- Arad”, a spus Ponta.

Pe de altă parte, premierul a admis că România ar putea pierde 3,3 miliarde de euro, din fondurile europene aferente exercițiului 2007-2013.

„E prima dată când vă spun, dar am cerut ministrului, am cerut tuturor instituțiilor, pe 2007-2013 avem programe de 3,3 miliarde de euro care sunt blocate în urma diverselor anchete și pe care s-ar putea să-i pierdem, dacă nu reușim până în decembrie să avem rezultatul acestor anchete. Să învățăm din această experiență dureroasă 2007-2013 și în noul exercițiu să nu mai avem niciun program blocat de anchete”, a afirmat Ponta.

POIM este programul prin care se vor derula marile proiecte de infrastructură pe fonduri europene până în anul 2020. Este cel mai mare program din noul cadrul financiar multianual care a început efectiv în 2014, însă banii nu au fost cheltuiți din cauza întârzierii în adoptarea documentelor programatice, în majoritatea statelor membre. Prin acest program România va beneficia de fonduri europene de 9,5 miliarde de euro fonduri nerambursabile în principal pentru șosele și rețele de utilități publice, dar și în proiecte de mediu și energie.

Comisia Europeană a anunțat vineri că Programul Operațional Infrastructură Mare (POIM) a fost adoptat de executivul comunitar.

POIM reprezintă aproape jumătate din cele 23 de miliarde de euro alocate României prin politica de coeziune a UE. Luând în calcul și cofinanțarea de la bugetul național, programul valorează peste 11,8 miliarde de euro dedicați creșterii economice și creării locurilor de muncă.

„Invit autoritățile să înceapă implementarea proiectelor cheie de infrastructura și din domeniul resurselor naturale, care vor contribui decisiv la dezvoltarea României”, a declarat comisarul european pentru politica regională, Corina Crețu.

Programul va pune în practică Masterplanul de transport, strategia pentru următorii ani a sectorului românesc al transporturilor, se arată în comunicatul transmis de Reprezentanța în România a Comisiei Europene.

